བདུན་པ་ཀཱ་པ་ལ་བཤད་པ་ལ།བརྟག་ཐབས་དང་།ཕན་ཡོན་གཉིས་ལས།དང་པོ་བརྟག་ཐབས་ལ།དུམ་བུའི་སྒོ་ནས་བརྟག་པ།མདོག་དབྱིབས་ཀྱི་སྒོ་ནས་བརྟག་པ།རི་མོའི་སྒོ་ནས་བརྟག་པ།བུ་གའི་སྒོ་ནས་བརྟག་པ།ལ་ཉེའི་སྒོ་ནས་བརྟག་པ་དང་ལྔ་ལས།དང་པོ་ནི།བདེ་མཆོག་སྡོམ་འབྱུང་ལས།དུམ་བུ་གཅིག་པ་གནས་ལ་དབང་།།དུམ་བུ་གཉིས་པ་དཀྱིལ་འཁོར་དབང་།།དུམ་གསུམ་སྒྲུབ་པོའི་དངོས་གྲུབ་འགྱུར།།དུམ་བུ་བཞི་པས་སྔགས་དངོས་གྲུབ།།ལྔ་པ་ཡིས་ནི་ཞི་དང་རྒྱས།།དུམ་དྲུག་སློང་མོ་རྙེད་པར་ཤེས།།དུམ་བུ་བདུན་པས་དབང་དུ་བྱེད།དངོས་གྲུབ་སྒྲུབ་པ་འབྲས་མེད་ཕྱིར།།དེ་བཞིན་དུམ་བུ་བརྒྱད་པ་སྤང་།ཞེས་གསུང་སོ།གཉིས་པ་མདོག་དབྱིབས་ཀྱི་སྒོ་ནས་བརྟག་པ་ནི།བདེ་མཆོག་སྡོམ་འབྱུང་ལས།དུང་དང་ཀུནྡ་ཟླ་བ་ཡི།།མདོག་མཚུངས་སྣུམ་པར་ཤིས་པར་བལྟ།།སྔགས་རྣམས་ཀུན་གྱི་དངོས་གྲུབ་སྟེར།།སྒྲུབ་པོའི་དངོས་གྲུབ་ཐོབ་པར་བྱེད།།ཆེ་ཞིང་མདོག་ནི་སེར་པོའམ།།པདྨ་ལྟ་བུ་པདྨས་མཚན།།རྒྱས་ལ་བསྔགས་པ་གསུངས་པ་སྟེ།།ནོར་ནི་ཕུན་སུམ་ཚོགས་པ་འགྲུབ།།སྣོད་ནི་གང་ཞིག་ཁ་དོག་དམར།།གཞན་ཡང་ཐིག་ལེ་དམར་པོས་མཚན།།རྟག་ཏུ་དབང་དང་དགུག་པ་ཡི།།དངོས་གྲུབ་སྟེར་སྣོད་མཚན་ཉིད་དོ།།ཅེས་གསུང་སོ།གསུམ་པ་རི་མོ་ལ་བརྟག་པར་ནི།བདེ་མཆོག་སྡོམ་འབྱུང་ལས།དེ་བཞིན་གླང་པོའི་རྒྱབ་ཀྱི་ནང་།དབུས་ཀྱི་གནས་སུ་གཤོང་བུ་བཞི།།འདོད་འཇོའི་བ་ནི་བལྟ་བར་བྱ།།མདུན་ཕྱོགས་སུ་ནི་གཤོང་བུ་གཉིས།།ཡིད་བཞིན་ནོར་བུ་ཞེས་བྱར་བཤད།ཅེས་གསུང་སོ།བཞི་པ་བུ་ག་བརྟག་པ་ནི།བདེ་མཆོག་སྡོམ་འབྱུང་ལས།བུ་ག་གཅིག་པ་བྲམ་ཟེར་འགྱུར།།བུ་ག་གཉིས་པ་རྒྱལ་རིགས་འགྱུར།།བུ་ག་གསུམ་པ་རྗེའུ་རིགས་ཤེས།།བུ་ག་བཞི་པ་དམངས་རིགས་རྣམས།ཞེས་གསུང་སོ།ལྔ་པ་ལ་ཉེ་བརྟག་པ་ནི།བདེ་མཆོག་སྡོམ་འབྱུང་ལས།ས་གཞི་མཉམ་པའི་ཡུལ་རྣམས་སམ།།ཐང་ངམ་བྱེ་མའི་གཤོང་དག་ཏུ།།སྔགས་པས་དེ་ནི་བསྒྲུབས་བྱས་ལ།།དེ་ཡི་ལྷུང་བར་བརྟག་པར་བྱ།།ལྷོ་བལྟས་བྲམ་ཟེ་འཇིགས་པར་ཤེས།།བདེན་བྲལ་ལྷུང་བས་བ་ལང་དང་།།རིགས་མེད་པ་དང་རིགས་ངན་འཇིགས།།རླུང་བལྟས་སྔགས་ནི་འཇིགས་པ་སྟེ།།བྱང་དུ་བལྟས་ན་ཕྱུག་པོར་འགྱུར།།དབང་ལྡན་སྔགས་ཀྱི་དངོས་གྲུབ་སྟེ།།བརྟུལ་ཞུགས་རྒྱུན་ནི་ཉམས་པ་མེད།།མེར་བལྟས་ཉེར་བར་འཕྲོག་པ་སྟེ།།དེ་བཞིན་འོག་བལྟས་ཆོམ་རྐུན་མའོ།།སྟེང་བལྟས་གནས་པས་བུད་མེད་འཇོམས།།ལོགས་སུ་ལྷུང་བས་གཏུམ་མོ་སྟེ།།སྣོད་ཀྱི་མཚན་ཉིད་ཤེས་པར་བྱ།ཞེས་གསུང་སོ།གཉིས་པ་བཅང་བའི་ཕན་ཡོན་ནི།རྙིང་རྒྱུད་ཧེ་རུ་ཀ་སྙིང་རྗེ་རོལ་པ་ལས།གསང་བ་སྒྲུབ་ཐོད་མཚན་ཉིད་ནི།།ཡན་ལག་ཆེ་ཕྲ་མང་བའི་བདག།དཔག་བསམ་ཤིང་ནི་ཡོད་འགྱུར་ན།།འདོད་པའི་འབྲས་བུ་ཐོབ་འགྱུར་སྟེ།།སྔགས་པ་དེ་ལ་ཐེ་ཚོམ་མེད།ཅེས་དང་།དེ་ཡི་མཚན་ཉིད་ལྡན་པའི་སྣོད།སུ་དག་རྟག་ཏུ་འཆང་བ་ནི།།ལོངས་སྤྱོད་ཐར་པ་ཐོབ་འགྱུར་སྟེ།།དེ་ལ་ལྷ་མོ་ཐེ་ཚོམ་མེད།ཅེས་གསུང་སོ།